Bezbjednost dobra, a razbojništva porasla za 13 posto? 10/6/02 - 2002-06-10
Rekao danas u Banjoj Luci ministar unutrašnjih poslova Republike Srpske, Dragomir Jovičić. U saobraćajnoj nesreći poginula poslanica u
Stanje bezbjednosti u Republici Srpskoj je izuzetno povoljno, izjavio je danas u Banjaluci, obraćajući se poslanicima Narodne Skupštine ministar unutrašnjih poslova Republike Srpske, Dragomir Jovičić. Međutim, on je saopštio da je u prva četiri mjeseca ove godine, ipak, došlo do porasta broja razbojništava za 13 odsto kao i još nekih krivičnih djela. Izvršeno je 208 krivičnih djela protiv života i tijela što je 32 odsto više nego za četiri mjesea 2001.godine kada je izvršeno 157 krivičnih djela iz ove oblasti. Zabrinjavaju učestale ,oružane, pljačke banaka posljednjih mjeseci. Do sada je u ovoj godini izvršeno šest takvih djela, a otkriven je slučaj u Loparama i nedavno u Trnovu. Poznat je i izvršilac pljačke banke od prošle godine u Novom Gradu i za njim je raspisana potjernica, a ministarstvo je na tragu izvršiocima za još nekoliko takvih slučajeva. Poslanik Saveza nezavisnih socijaldemokrata, Nebojša Radmanović je to okvalifikovao kao veoma lošim stanjem, naglašavajući da građani Republike Srpske, žive u strahu. Iz informacije se vidi da imamo povećanje opšteg kriminaliteta za 10 odsto, krađe vozila za 29 posto, razbojništava za 13 posto, djela protiv života 30 posto. Imamo više izvršenih pljački, čak se i ne kaže koliko, 6, 7, 8... Mislim da to ne može da potvrdi ocjenu da MUP vlada situacijom. Potpredsjednik Narodne Skupštine Sulejman Tihić, je, posebno izrazio nezadovoljstvo bezbjednošću povratnika u Republiku Srpsku. Zbog čega još uvijek nije nađen ubica Murata Badića ili Melihe Đurić itd. To su slučajevi koji zavređuju pozornost javnosti i po tome se dokazuje jedan profesaniolizam u policiji. Narodna Skupština Republike Srpske, danas je obavezala Vladu da izdvoji pakete građevinskog materijala vrijednosti 6 miliona konvertibilnih maraka za porodice poginulih boraca, čija je imovina uništena u Federaciji a zatražena je i hitna isplata zaostalih dugovanja od tri miliona maraka namijenjenih povratnicima u Republiku Srpsku. Danas je nedaleko od Mrkonjić Grada u teškoj saobraćajnoj nesreći poginula poslanik Socijaldemokratske partije u Narodnoj Skupštini, Fatima Hodžić.Vozilom je upravljao njen suprug koji je zbog neprilagođene brzine skrenuo na drugu kolovoznu traku i sudario se sa kombijem koji je dolazio iz suprotnog pravca. Za Glas Amerike, iz Banjaluke, Dragan Stegić.